Mennta- og barnamálaráðuneytið

Sölvhólsgötu 4

101 Reykjavík

Reykjavík, 10. mars 2023

**Efni: Umsögn um áform um frumvarp til laga um þjónustustofnun á sviði menntamála**

Fagdeild sálfræðinga við skóla (FSS) innan Sálfræðingafélags Íslands (SÍ) fagnar áherslum á eflingu og styrkingu skólastarfs og skólaþjónustu sem áhersla er á í drögum að lögum um þjónustustofnun á sviði menntamála.

Markmið nýrrar stofnunar eru göfug, þar á meðal að styðja við þroska, líðan og farsæld barna í skólum, styðja við rétt barna og ungmenna til gæða menntunar og skólaþjónustu við hæfi og styðja við notkun viðurkenndra aðferða í skólastarfi og skólaþjónustu.

Menntun leggur grunn að farsæld barna. Því er mikilvægt að öflugur, heildstæður stuðningur og ráðgjöf sé við starfsemi leik-, grunn- og framhaldsskóla, starfsfólk þeirra, nemendur og foreldra þeirra. Þjónustu- og þekkingarmiðstöð sem starfar í þágu barna og ungmenna á sviði fræðslu- og menntamála og styður með því við skólastarf og skólaþjónustu um land allt er því fagnaðarefni. Fagfólk sem starfar innan skólaþjónustu sveitarfélaga og styður við leik- og grunnskóla vinnur víða metnaðarfullt og gott starf og hvetur FSS til samstarfs nýrrar stofnunar [X] við það fagfólk til að nýta þá þekkingu og reynslu sem byggst hefur upp á þeim vettvangi í því starfi sem framundan er.

FSS fagnar sérstaklega áformum um að hin nýja stofnun [X] muni styðja við skólaþjónustu í framhaldsskólum þar sem skólaþjónusta þess skólastigs hefur ekki verið skilgreind í lögum með sambærilegum hætti og skólaþjónusta í leik og grunnskólum.

Víða er unnið frábært starf innan nemendaþjónustu framhaldsskólanna og hvetur FSS til góðs samstarfs um þróun skólaþjónustu og stuðning við hana af hálfu nýrrar stofnunar [X]. Mikilvægt er að samstarf sé við fagfólk skólanna um hverjar þarfir skólanna og þjónustu þeirra eru.
Þeir sálfræðingar sem nú þegar starfa innan framhaldsskólanna starfa í nánu samstarfi við annað fagfólk skólanna og veita jafnt ráðgjöf til nemenda og starfsfólks skólanna. Von FSS er að áform um skólaþjónustu á framhaldsskólastiginu muni tryggja og efla það starf sem unnið er innan framhaldsskólanna.

Mikilvægt er að aðgengi nemenda að þjónustu sé jafnt og óháð búsetu. Með heildarlöggjöf um skólaþjónustu á leik,- grunn- og framhaldsskólastigi vonast FSS að skref verið stigin í áttina að jafna það aðgengi.

Í frumvarpi til laga um þjónustustofnun á sviði menntamála er fjallað um fjölmörg verkefni sem stofnunin á að sinna. Ekki aðeins á hin nýja stofnun að styðja og samhæfa skólaþjónustu heldur er einnig tilgreint að eftir atvikum eigi að framkvæma skólaþjónustu í leik-, grunn- og framhaldsskólum. Það orðalag er afar óljóst og hvetur FSS til að kveðið verði skýrar að orði hvað að framkvæma skólaþjónustu felur í sér. Einnig er afar mikilvægt að gætt sé að samstarfi við það fagfólk sem þegar starfar í skólaþjónustu víða um land.
Skólaþjónusta leik-, grunn- og framhaldsskóla er og mun vera í samstarfi við aðrar stofnanir, sveitarfélaga jafnt sem ríkis. Mikilvægt er að hlutverk og verkaskipting sé skýr til að nýting á fjármagni sé markviss og þjónusta við börn og fjölskyldur þeirra samfelld og skilvirk. Í þeim breytingum sem framundan eru hvetur FSS til samtals og samstarf milli kerfa, börnum og fjölskyldum þeirra til heilla.

Í 9. lið 5. greinar frumvarps til laga um þjónustustofnun á sviði menntamála kemur fram að meðal verkefna stofnunarinnar verði að styðja við innleiðingu menntastefnu. Samkvæmt fyrstu aðgerð fyrstu aðgerðaráætlunar menntastefnu til 20301 byggir heildstæð skólaþjónusta á þrepaskiptum stuðningi sem styður við nám og farsæld barna og ungmenna. Eins og fram kemur í stefnunni1 felur innleiðing þrepaskipts stuðnings í sér áherslu á þverfaglega samvinnu, snemmbæran stuðning, gagnreyndar aðferðir og hagnýtingu gagna til að styðja við farsæla skólagöngu allra nemenda og auka gæði menntakerfisins. Mikilvægt er því að góð og yfirgripsmikil þekking sé innan nýrrar stofnunar [X] á þrepaskiptum stuðningi til að geta veitt öflugan stuðning til skóla og skólaþjónustu.

Forvarnir og þrepaskiptur stuðningur við nám, hegðun og líðan (*multi-tiered systems of support*; *MTSS*) er viðurkennt verklag í skólastarfi2,3 sem stuðlar að snemmbærari, skilvirkari og árangursríkari þjónustu við nemendur. Í MTSS er lögð rík áhersla á að úthlutun þjónustu innan skóla og mat á árangri hennar byggist á gögnum (*data-based decision making*)2.
Ein af stoðum þrepaskipts stuðnings í skólum er almenn skimun (*universal screening*) fyrir náms-, hegðunar- og félagsfærni-/tilfinningavanda, það er að segja að formlegt mat sé lagt á stöðu allra nemenda innan ákveðins hóps, bekkjar, árgangs og/eða skólastigs með reglulegu millibili til þess að bregðast megi við eins skjótt og auðið er og veita þeim nemendum aukinn stuðning sem á honum þurfa að halda. Þannig megi styrkja færni nemenda og hlúa að verndandi þáttum í lífi þeirra. Rannsóknir benda rannsóknir til þess að í skólum sem veita þegar þrepaskiptan stuðning leiði almenn skimun til þess að kennsl séu borin á fleiri börn sem þurfa á stuðningi að halda, miðað við hefðbundnar aðferðir við mat á stuðningsþörf5,6 sem gera má ráð fyrir að auki aðgengi barna að nauðsynlegri þjónustu.

Til að geta stutt við innleiðingu þrepaskipts stuðnings, sem er eitt af verkefnum stofnunar [X], og þar með að úthlutun þjónustu innan skóla og mat á árangri hennar byggist á gögnum (*data-based decision making*) og almenn skimun (*universal screening*) fyrir náms-, hegðunar- og félagsfærni-/tilfinningavanda sé möguleg þarf að tryggja að matstæki, verkferlar og vinnulag sé til staðar. Sem stendur eru afar fá matstæki til hérlendis sem uppfylla grundvallarskilyrði slíkra matstækja og henta þar með til almennrar skimunar fyrir þörf fyrir stuðning við hegðun, líðan og félagsfærni meðal barna og ungmenna. Til að geta innleitt þrepaskiptan stuðning að fullu þarf að ráðast í þróun matstækja, hvort sem um íslenska þýðingu og staðfærslu erlendra matstækja yrði að ræða og/eða matstæki sem sérstaklega eru útbúin fyrir íslenskar aðstæður sem uppfylla þær gæðakröfur sem gerðar eru til slíkra matstækja. Tryggja þarf að sérfræðingar á því sviði komi þar að og hvetur FSS til samstarfs við háskólasamfélagið í þeim efnum.

FSS tekur undir þá ríku áherslu er því lögð er innan MTSS á að allt skólastarf byggist á aðferðum sem rannsóknir hafa sýnt að beri árangur. Í því felst til dæmis að skólar fylgi heildarskólastefnu (*whole school approach*) sem nægur fjöldi gæðarannsókna (þ.e. sem uppfylla ákveðin aðferðafræðileg gæðaviðmið) hefur sýnt að stuðli að farsæld barna, bæði í bráð og lengd.

Í 5. lið 5. greinar frumvarps til laga um þjónustustofnun á sviði menntamála á eitt af verkefnum stofnunarinnar að sjá skólum fyrir vönduðum og fjölbreyttum námsgögnum sem samræmist níundu aðgerð í fyrstu aðgerðaáætlun menntastefnu til 2030 um vandaða náms- og kennslugögn fyrir allt menntakerfið. Tekið er þar fram að mikilvægt sé að til séu fjölbreytt og vönduð námsgögn sem eru í samræmi við áherslur menntakerfisins hverju sinni.

Tryggja þarf að þar eigi einnig við námsefni í félags- og tilfinningafærni. Félags- og tilfinningafærnikennsla (*social-emotional learning*; *SEL*) með gagnreyndu námsefni og -aðferðum ætti að vera fastur liður í stundaskrá nemenda eins og aðrar námsgreinar7,8,9. Í skýrslu um námsefni og heildarskólanálgun til að efla jákvæða hegðun og félags- og tilfinningafærni í íslenskum skólum sem unnin var á vegum embættis landlæknis10 kemur fram að flest af því efni sem íslenskum skólum stendur til boða í dag er komið vel til ára sinna. Meirihluti þess efnis, sem tekið var til umfjöllunar í þeirri skýrslu, gefið út fyrir meira en 10 árum og það elsta var nærri 20 ára. Á undanförnum misserum hefur gróskumikil þróun hvað varðar útgáfu og rannsóknir á námsefni á þessu sviði átt sér stað erlendis. Því er hvatt til líta ekki einungis til þess efnis sem þegar hefur verið gefið út hér á landi heldur einnig efnis sem hefur verið í þróun og gefið góða raun erlendis. Einnig kemur fram í skýrslunni að mikill skortur á gagnreyndu efni fyrir framhaldsskóla og elstu bekki grunnskóla og því ber að gefa þeim aldurshópum sérstakan gaum.
Afar mikilvægt er að ekki sé einungis horft til þróunar og þýðingar námsefnis í félags- og tilfinningafærni innan stofnunar [X] heldur einnig að styðja og handleiða starfsfólk skóla við innleiðingu og kennslu slíks efnis.

Meðal verkefna skólaþjónustu sveitarfélaganna sem sálfræðinga við skóla sinna er faglegt mat og ráðgjöf vegna náms, hegðunar, líðanar og félagsfærni nemenda. Við faglegt mat og greiningu á vanda er nauðsynlegt að aðgengi að matstækjum sé tryggt og að þau matstæki sem aðgengi er að séu þýdd, staðfærð og stöðluð hérlendis. Menntamálstofnun bar áður ábyrgð á þróun og umsýslu vitsmunaþroskaprófa og annarra matstækja en málefni vitsmunaþroskaprófa á Íslandi hafa verið í ólestri undanfarin ár. Nú horfir til betri vegar varðandi ákveðna verkþætti en málefni vitsmunaþroskaprófa í heild sinni er þó enn ekki í höfn.
Nú þegar Menntamálastofnun er lögð niður með formlegum hætti ítrekar FSS ákall til stjórnvalda um að stofnun eða lögaðila verði falin sú ábyrgð og vinna til að tryggja áframhaldandi þróun á sviðinu. Nauðsynlegt er að sú stofnun sem mun sinna því hlutverki byggi á sérfræðiþekkingu á sviði próffræði og sálfræðilegra matstækja. FSS bendir á skýrslu og tillögur starfshóps á vegum mennta- og menningarmálaráðuneytis um stöðu vitsmunaþroskaprófa frá 201911 og býður fram krafta sína í áframhaldandi vinnu að málefnum vitsmunaþroskaprófa.

Sálfræðingar hafa um árabil haft mikilvægu hlutverki að gegna í faglegri þróun skólaþjónustu sveitarfélaga og leitt þar mörg farsæl verkefni. Fagdeild sálfræðinga við skóla innan Sálfræðingafélags Íslands eru tilbúin til samráðs og samstarfs við mennta- og barnamálaráðuneytið í þeirri vinnu sem framundan er.

Fyrir hönd stjórnar fagdeildar sálfræðinga við skóla innan Sálfræðingafélags Íslands



Álfheiður Guðmundsdóttir, formaður